लापता बच्चे की तीन दिन बाद बोरी में मिली लाश

जबलपुर. तीन दिन पहले घर के बाहर खेलने के दौरान लापता हुए 10 साल के बच्चे की हत्या हो गई। गुरुवार सुबह गांव के एक सूने मकान में बोरी में उसका शव बरामद हुआ। शव के हाथ-पैर बंधे हुए थे और खून से लथपथ था। घटना चरगवां इलाके के बिजौरी गांव की है। पुलिस ने शव को पोस्टमॉर्टम के लिए भेज दिया। कुछ संदेही लोगों को पूछताछ के लिए हिरासत में लिया है।

पुलिस ने बताया कि ग्राम बिजौरी निवासी उत्तर गिरी गोस्वामी का बेटा बादल गिरी गोस्वामी सोमवार की सुबह घर से खेलने को कहकर निकला था। जब शाम तक वापस नहीं आया तो परिजन ने उसकी तलाश प्रारंभ की। बच्चे के नहीं मिलने पर परिजन ने उसके अपहरण की रिपोर्ट थाने में दर्ज करवाई थी।

पुलिस ने बताया कि बच्चे का शव गलने लगा था। ऐसे में आशंका है कि जिस दिन बच्चा लापता हुआ था, उसी दिन उसकी हत्या कर दी गई। फिलहाल, पुलिस पोस्टमार्टम रिपोर्ट के बाद ही स्थिति स्पष्ट होगी। पुलिस ने यह भी बताया कि प्रारंभिक जांच में हत्या का कारण स्पष्ट नहीं है। परिजनों के पास कोई फिरौती के लिए फोन भी नहीं आया। बच्चे को अंतिम बार जिन लोगों के साथ देखा गया था, उनसे पूछताछ की जा रही है।